近者昌言多出諸賢之後有感一首
作者：高斯得
朝代：宋

paragraphs: 吾觀唐虞時，輔佐多世胄。
一時謀謨嘉，十世典刑舊。
古道日以衰，象賢始不懋。
近者梧桐鳴，多出芝蘭秀。
杜李倡其前，劉胡繼其後。
最後康樂公，卓出漢庭右。
元氣倚迓續，疵國資匡救。
起予氣爲增，感事眉復皺。
彼出進士科，視此一何陋。
但貪一束芻，甘作三緘味。
真堪爲僕僮，尚敢矜廉茂。
誰能持我詩，往爲披怐瞀。